รัฐบาลไทย-ข่าวทำเนียบรัฐบาล-รมว. มท. เป็นประธานการประชุมหารือเพื่อวางกรอบแนวทางในการปฏิบัติงานตามโครงการไทยนิยม ยั่งยืน
วันอังคารที่ 30 มกราคม 2561
รมว. มท. เป็นประธานการประชุมหารือเพื่อวางกรอบแนวทางในการปฏิบัติงานตามโครงการไทยนิยม ยั่งยืน
รมว. มท. เป็นประธานการประชุมหารือเพื่อวางกรอบแนวทางในการปฏิบัติงานตามโครงการไทยนิยม ยั่งยืน
วันนี้ (30 มกราคม 2561) เวลา 14.30 น. ณ ตึกสันติไมตรี (หลังใน) ทําเนียบรัฐบาล พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมหารือเพื่อวางกรอบแนวทางในการปฏิบัติงานตามโครงการไทยนิยม ยั่งยืน โดยมี นายสุธี มากบุญ รัฐมนตรีช่วยว่าการกระทรวงมหาดไทย นายกอบศักดิ์ ภูตระกูล รัฐมนตรีประจําสํานักนายกรัฐมนตรี และหัวหน้าส่วนราชการระดับปลัดกระทรวงเข้าร่วมประชุม ซึ่งสรุปสาระสําคัญ ดังนี้
ที่ประชุมรับทราบคําสั่งสํานักนายกรัฐมนตรีที่ 21/2561 เรื่องแต่งตั้งคณะกรรมการขับเคลื่อนการพัฒนาประเทศตามโครงการไทยนิยม ยั่งยืน ซึ่งมี พลเอก ประยุทธ์ จันทร์โอชา นายกรัฐมนตรี เป็นประธานกรรมการ และรองประธานกรรมการประกอบด้วยรองนายกรัฐมนตรี 5 คน ได้แก่ พลเอก ประวิตร วงษ์สุวรรณ พลอากาศเอก ประจิน จั่นตอง นายสมคิด จาตุศรีพิทักษ์ นายวิษณุ เครืองาม และ พลเอกฉัตรชัย สาริกัลยะ กรรมการอื่น ๆ ประกอบด้วยรัฐมนตรีทุกกระทรวง ปลัดกระทรวงทุกกระทรวง ผู้บัญชาการเหล่าทัพ ตลอดจนหัวหน้าส่วนราชการที่เกี่ยวข้อง ทั้งนี้มีรัฐมนตรีว่าการกระทรวงมหาดไทยเป็นกรรมการและเลขานุการ โดยมีอํานาจหน้าที่ 1. กําหนดนโยบายและแนวทางในการบูรณาการการขับเคลื่อนงานโครงการของส่วนราชการหน่วยงานต่าง ๆ ที่มีเป้าหมายดําเนินการในพื้นที่ในระดับหมู่บ้าน ชุมชนร่วมกันตามแนวทางประชารัฐ 2. อํานวยการในการพัฒนา แก้ไขปัญหาในมิติด้านเศรษฐกิจ สังคม และความมั่นคงในพื้นที่ 3. อํานวยการในการสร้างความตระหนักรู้ถึงบทบาทหน้าที่ของประชาชนในการมีส่วนร่วมในการพัฒนาประเทศและการปกครองในระบอบประชาธิปไตย 4. สนับสนุนการปฏิบัติงานของคณะกรรมการขับเคลื่อนการพัฒนาประเทศตามโครงการไทยนิยม ยั่งยืน ระดับจังหวัด กรุงเทพมหานคร ระดับอําเภอ/เขต และทีมขับเคลื่อนการพัฒนาประเทศตามโครงการไทยนิยม ยั่งยืน ระดับตําบล/ชุมชน 5. แต่งตั้งคณะอนุกรรมการ คณะทํางานในการปฏิบัติงานตามที่เห็นสมควร และ 6. ปฏิบัติหน้าที่อื่นตามที่นายกรัฐมนตรีมอบหมาย
ขณะเดียวกันมีคณะกรรมการขับเคลื่อนการพัฒนาประเทศตามโครงการไทยนิยมยั่งยืน ระดับจังหวัด ระดับอําเภอ และระดับตําบล ตลอดจนพื้นที่กรุงเทพมหานคร ทําหน้าที่เป็นชุดปฏิบัติการในพื้นที่เพื่อแก้ไขปัญหาในทุกมิติทั้งด้านเศรษฐกิจ สังคม และความมั่นคง ในพื้นที่ รวมทั้งสร้างความตระหนักรู้ในบทบาทหน้าที่ของประชาชนในการมีส่วนร่วมเพื่อพัฒนาประเทศ และการปกครองในระบอบประชาธิปไตย
โดยให้ทุกกระทรวงและหน่วยงานที่เกี่ยวข้องสนับสนุนการปฏิบัติงานของคณะกรรมการฯ ในทุกระดับอย่างเต็มที่และเป็นรูปธรรม
นอกจากนี้ ที่ประชุมได้พิจารณาและมีมติเห็นชอบการวางกรอบแนวทางการขับเคลื่อนการพัฒนาประเทศตามโครงการไทยนิยม ยั่งยืน ใน 10 เรื่อง เพื่อบูรณาการใน 4 ประเด็น ได้แก่ กลไกการทํางาน ชุดความรู้ งบประมาณ และระยะเวลาในการลงพื้นที่ ทั้งนี้ โดยส่วนราชการที่เกี่ยวข้องกับภารกิจ 10 เรื่อง รายงานกรอบแนวทางในการบูรณาการในการปฏิบัติงาน ประกอบด้วย (1) สัญญาประชาคมผูกใจไทยเป็นหนึ่ง ด้วยการสร้างความสามัคคีปรองดอง จัดให้มีการทําสัญญาประชาคม หรือเรียกอย่างอื่นให้เป็นที่ยอมรับของทุกฝ่ายเพื่อรับรู้และปฏิบัติตามร่วมกัน (2) คนไทยไม่ทิ้งกัน ด้วยการดูแลผู้มีรายได้น้อย โดยเฉพาะอย่างยิ่งผู้ที่ลงทะเบียนโครงการลงทะเบียนเพื่อสวัสดิการแห่งรัฐ (3) ชุมชนอยู่ดีมีสุข ด้านการพัฒนาความเป็นอยู่ อาชีพ และรายได้ให้แก่ประชาชน (4) วิถีไทยวิถีพอเพียง ด้วยการส่งเสริมให้นําหลักปรัชญาของเศรษฐกิจพอเพียงมาใช้ในการดําเนินชีวิต รวมทั้งเสริมสร้างวินัยการออมในทุกช่วงอายุ (5) รู้สิทธิ รู้หน้าที่ ด้วยการให้ความรู้แก่ประชาชนในเรื่องสิทธิ หน้าที่ และการเป็นพลเมืองที่ดี (6) รู้กลไกการบริหารราชการ ด้วยการให้ความรู้แก่ประชาชน ทั้งเรื่องกลไกการบริหารราชการแผ่นดินแต่ละระดับ และการบริหารงบประมาณที่มุ่งประโยชน์แก่ประชาชน (7) รู้รักประชาธิปไตยไทยนิยม ด้วยการให้ความรู้แก่ประชาชนเกี่ยวกับหลักธรรมาภิบาล (8) รู้เท่าทันเทคโนโลยี ด้วยการให้ความรู้แก่ประชาชนเกี่ยวกับเทคโนโลยีให้ความสําคัญต่อการเข้าถึงข้อมูลที่ถูกผ่านโครงการสําคัญ เช่น อินเตอร์เน็ตหมู่บ้าน (9) ร่วมแก้ไขปัญหายาเสพติด บูรณาการดําเนินงานของทุกภาคส่วนในการป้องกันและแก้ไขปัญหายาเสพติดอย่างครบวงจร (10) งานตามภารกิจของส่วนราชการ/หน่วยงาน (Function) โดยเน้นการปฏิบัติในพื้นที่อย่างบูรณาการและตอบสนองความต้องการของประชาชนอย่างแท้จริง
*****************************
กลุ่มประชาสัมพันธ์และเผยแพร่ สํานักโฆษก